
Татарстан белән Австрия арасында тышкы сәүдә әйләнеше 2015 ел нәтиҗәләре буенча 56 млн. АКШ доллары тәшкил иткән. Шуларның 9 млн.ы экспортка туры килә. Бу хакта бүген ТР Министрлар Кабинетында узган брифингта ТР Премьер-министры урынбасары- ТР сәнәгать һәм сәүдә министры Альберт Кәримов хәбәр итте.

Аның сүзләренчә, Венада Австрия-Татарстан эшлекле форумы узды, аның барышында Татарстанның инвестицион һәм туристлык потенциалын тәкъдир итү булды, сәүдә-икътисади хезмәттәшлекнең перспективалы юнәлешләре хакында фикер алыштылар.

Австрия компанияләре Татарстанның “КЭР-Холдинг”, “Генерирующая компания”, “ТАИФ”, “Казаноргсинтез”, “Түбәнкаманефтехим”, “Татнефть” кебек предприятиеләре белән хезмәттәшлек итәргә теләкләрен белдерделәр.

ТР Президенты Рөстәм Миңнеханов җитәкчелегендәге делегация программасы кысаларында очрашуда Австрия-Россия дуслык җәмгыяте катнашты. Ике яктан да катнашучылар икътисад, мәдәният һәм туристлыкның төрле тармакларында яңа проектларны алга этәрүгә ярдәм итәргә теләк белдерделәр.

Альберт Кәримов сүзләренчә, Австрия-Россия дуслык җәмгыяте делегациясенең Татарстанга килүе 19-23 майга планлаштырыла.

ТР Инвестицион үсеш агентлыгы җитәкчесе Талияя Миңнуллина белдергәнчә, Австрия эшлекле агентлыгы вәкилләре белән очрашу булган, аның нәтиҗәләре буенча аларның “KazanSummit” та катнашуы турында килешүгә ирешелгән.
ТР Сәнәгать һәм сәүдә министрлыгы: Австрия компанияләре Татарстан предприятиеләре белән хезмәттәшлек итәргә тели